Save the Children: Shqipëria, ritme të larta të vdekshmërisë gjatë lindjes
Raporti vëren një varg problemesh në drejtim të mirëqënies së nënës dhe fëmijës
Këtë vit, Save the Children përqendrohet tek rëndësia e ushqyerjes së mirë të fëmijëve në 1000 ditët e para të jetës, një periudhë që përfshin 9 muajt e shtatzanisë dhe 2 vitet e para të jetës së foshnjes. Është një ndër periudhat kritike në jetë thotë specialistja për ushqimin pranë kësaj organizate, Paige Harrigan. Raporti i organizatës analizon 165 vende, të cilat i ndan në dy kategori – vende më të zhvilluara dhe vende më pak të zhvilluara, të cilat vlerësohen në bazë të tre indekseve: mirëqënia e nënës, mirëqënia e fëmijës dhe mirëqënia e përgjithshme e gruas. Të dhënat janë përftuar nga statistikat e Të dhënat janë përftuar nga statistikat e Organizata Botërore e Shëndetësisë, UNICEF-it, dhe Bankës Botërore. Shqipëria, e cila përfshihet në kategorinë e vendeve më të zhvilluara, renditet e fundit në grupin me 43 vende në të tria këto indekse. Megjithë përmirësimet që autoritetet shqiptare deklarojnë në shëndetin e gruas, raporti identifikon një numër problemesh serioze në këtë indeks: Vdekshmëria gjatë lindjes në Shqipëri mbetet më e larta në kategorinë e vendeve më të zhvilluara. Si ilustrim, ritmet e vdekshmërisë prej 1 në 1700 gra gjatë lindjes janë dy herë më të larta se ato të regjistruara në Mal të Zi, apo afro 4 herë më e lartë se vdekshëria në Serbi ose Maqedoni. Ndërkaq, në një vend me zhvillim të lartë si Italia, vdekshmëria e nënës gjatë lindjes regjistrohet në 1 në 15000. Shqipëria ka ndërkaq ritmet më të ulëta për sa i përket nivelit të arsimit që marrin gratë brenda grupimit të vendeve më të zhvilluara. Zonja Harrigan ndalet në veçanti tek problemet që shfaqet në Shqipëri në vitet e para të jetës së fëmijëve: Shqipëria ka gjithashtu ritme shumë të larta të vdekshërisë nën moshat 5 vjeç. Problemet e theksuara ekonomike për një pjesë të popullatës u vërejtën edhe në raportin e fundit të UNICEF-it, që konstatoi se afro një e katërta e familjeve me fëmijë nën 18 vjeç jeton nën nivelin e varfërisë. Autoritetet shqiptare e pranojnë ekzistencën e problemit dhe kanë vënë në zbatim nisma të përbashkëta me UNICEF-in dhe Organizatës Botërore të Shëndetësisë të përqendruara tek problemi i kequshqyerjes. Megjithë vëmendjen dhe fondet, Shqipëria mbetet prapa vendeve të rajonit dhe për pesë vjet radhazi, shoqata Save the Children e rendit në fund të listës të vendeve të zhvilluara në raportin mbi gjendjen e nënave të botës.